**Dezertarea cuvintelor**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nici nu-ndrăznesc să-nșirui în cuvinte

cât de frumoasă ești, ca în povești,

înșiruiri de slove să prezinte

minunea unui vis, așa cum ești!

De-aș da un rost pornirilor sangvine

te-aș zugrăvi pe cerul larg deschis,

să te privesc în nopțile senine

cum strălucești când totu-i interzis.

Nu aș porni în lunga căutare

să te găsesc la margine de lumi,

să navighez pe marea de splendoare

dictată de Lumina ce-o aduni.

Îmi e de-ajuns să te privesc de-aproape

prin niște gratii fără de atomi

ca dragostea, bogată-n spectroscoape,

să-ți pună colorit în cromozomi.

Poate vei ști că te privesc prin focuri,

că ard intern, de dragoste hrănit.

O fac candid, lipsit de echivocuri,

și îți ofer un roșu-n colorit.

Dar cum aș zugrăvi Infinitatea

pe pânza unui cer atât de mic?

Ce Univers ar prinde vastitatea

unei iubiri ce arde sub ilic?

Așa că tac uimit de-a ta făptură

Cuvintele le-acuz de dezertări

că sunt firave, fără armătură,

ca al tău chip să-l pună în cântări.